Det Økonomiske og Sociale Udvalgs udtalelse om:

- "Forslag til Rådets forordning om sjette tilpasning af den støtteordning for bomuld, der er indført ved protokol nr. 4 knyttet til akten vedrørende Grækenlands tiltrædelse" og

- "Forslag til Rådets forordning om støtte til bomuldsproduktionen"

(2000/C 140/09)

Rådet for Den Europæiske Union besluttede den 24. januar 2000 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om de ovennævnte emner.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede C. Fakas til ordfører. Sektionen vedtog sin udtalelse den 14. marts 2000.

Det Økonomiske og Sociale Udvalg vedtog på sin 371. plenarforsamling af 29.-30. marts 2000, mødet den 29. marts 2000, med 21 stemmer for, 5 imod og 2 hverken for eller imod, følgende udtalelse.

1. Generelle bemærkninger

1.1. ØSU bifalder Kommissionens intentioner om at forenkle den gældende ordning ved at samle de generelle principper i protokol 4, knyttet til akten vedrørende Grækenlands tiltrædelse, og bestemmelserne om støtte til bomuldsproduktionen i en enkelt rådsforordning. Alle reguleringer af markedet vil blive samlet i én og samme forordning, således at bomuld vil få samme juridiske behandling som de andre produkter under den fælles landbrugspolitik og ligeledes blive omfattet af en fælles markedsordning. Forenklingen bør dog ikke føre til, at vigtige bestemmelser, der sigter mod opfyldelsen af målsætningerne i protokol 4, bortfalder.

1.2. ØSU bifalder Kommissionens forslag om at bevare den nuværende støtteordning til bomuldsproduktion, der er vigtig for landbruget i visse egne af EU (Grækenland og Spanien)

1.2.1. Efter ØSU's opfattelse vil en hvilken som helst anden form for produktionsstøtte end udligningsstøtte (udligning af forskellen mellem målpris og verdensmarkedspris) i lyset af konjunkturudsvingene på verdensmarkedsprisen få katastrofale følger for såvel bomuldsdyrkningen i EU som bomuldsproducenternes indtægter. En omlægning vil desuden føre til en forringelse af bomuldens kvalitet.

1.3. Bomuld er den vigtigste tekstilfiber, som med al sandsynlighed vil vinde nyt terræn fra kunstfibrene. Den bomuld, som dyrkes, er af god kvalitet, men den kan selvfølgelig forbedres yderligere, eftersom den europæiske tekstilindustri har brug for bomuld af allerbedste kvalitet for at klare den internationale konkurrence. ØSU opfordrer Kommissionen til hurtigst muligt at fremsætte forslag med henblik på kvalitetsforbedring gennem yderligere konkrete incitamenter.

1.3.1. Efter ØSU's mening vil det bidrage positivt til en kvalitetsforbedring, hvis Kommissionen i tilknytning til de pågældende forordninger indfører en ny lovbestemmelse med en tabel, der viser ændringer i priserne for ikke-egreneret bomuld i forhold til kvaliteten. Dette er nødvendigt både for at forbedre kvaliteten og for at sikre, at mindsteprisen udbetales til producenten.

1.4. Ud over de fastsatte horisontale obligatoriske miljøbeskyttelsesbestemmelser vil de miljøprogrammer, som medlemsstaterne kan iværksætte for at begrænse støtteberettigelsen i visse følsomme områder, efter ØSU's vurdering fremme bestræbelserne på at kontrollere produktionen og miljøbeskyttelsen. Ved fastsættelsen af støtteberettigede arealer bør foruden de andre kriterier også de pågældende producenters socioøkonomiske karakteristika tages med i betragtning.

1.5. Bomuld dyrkes på overrislede arealer og har de senere år erstattet andre afgrøder på disse arealer, hvis produktion er underlagt begrænsninger på grund af overproduktion i EU (majs, sukkerroer, tobak, industritomater). Dyrkning af bomuld med kunstgødning og plantemidler skaber langt færre miljøproblemer end andre tilsvarende intensive dyrkningsformer. Øget brug af nye, avancerede overrislingsteknikker har begrænset vandforbruget. Endvidere har bomulden det miljømæssige plus, at den som den vigtigste vegetabilske tekstilfiber kan konkurrere med de syntetiske fibre.

1.5.1. Med henblik på at mindske miljøproblemerne mest muligt mener ØSU dog, at økologisk dyrkning bør opmuntres og støttes, også selv om denne dyrkningsform kræver mere arbejdskraft end traditionelle dyrkningsmetoder. EU bør desuden yde en særlig finansiel støtte til producenter, der går over til økologisk produktion.

2. Særlige bemærkninger

2.1. Gennem de to protokoller om bomuld, som blev vedføjet Grækenlands og Spaniens tiltrædelsesakter (henholdsvis protokol 4 og 14), indførtes en ordning med henblik på

- at støtte bomuldsproduktionen i egne, hvor den er af stor betydning for landbrugsøkonomien,

- at garantere producenterne en rimelig indtjening,

- at stabilisere markedet gennem en forbedring af strukturerne for udbud og afsætning af produktet.

2.2. Bomuldsproduktionen har stor socioøkonomisk betydning for visse egne af EU. I den primære sektor beskæftiger den ca. 300000 familier og i den sekundære sektor over 100000 personer. I Grækenland udgjorde bomuldens andel af den samlede landbrugsproduktion i 1998 10 %, mens den i visse dele af Spanien (i Andalusien) når op på 4 %.

2.3. EU har stort underskud på bomuld. Den årlige efterspørgsel på bomuld i EU er på 4,5 mio. ton, hvilket svarer til 1,5 mio. ton egreneret bomuld. Den overvejende del af dette forbrug (ca. 2/3) dækkes ved import fra tredjelande.

2.4. Denne markante underproduktion af bomuld i EU, bomuldsproduktionens store socioøkonomiske betydning i visse egne af Unionen, den omstændighed, at der ikke er tale om fødevareproduktion, og den stigende efterspørgsel på bomuld på verdensmarkedet gør det efter ØSU's mening nødvendigt at tilpasse produktionen i EU til de aktuelle produktionsforhold og at justere de relevante bevillinger på budgettet. Den samlede maksimale garantimængde pr. produktionsår bør efter ØSU's mening være på 1550000 ton ikke-egreneret bomuld, fordelt på 1200000 ton national garantimængde til Grækenland, 350000 ton national garantimængde til Spanien og 1500 ton til hver af de øvrige EU-medlemslande. Produceres sidstnævnte mængde ikke, bør den fordeles forholdsmæssigt mellem Grækenland og Spanien.

2.5. På baggrund af ovenstående, som tydeligt viser behovet for en tilpasning af bomuldsproduktionen i EU, finder ØSU det uacceptabelt, at Kommissionen foreslår at øge medansvarssatsen med 20 % (fra 0,5 % til 0,6 %) for at begrænse produktionen og reducere udgifterne. For øvrigt er forøgelsen af udgifterne på budgettet som bekendt et konjunkturfænomen, som ikke retfærdiggør øget medansvar. Forøgelsen af udgifterne skyldes et fald i verdensmarkedsprisen fra gennemsnitlig 35,498 euro pr. 100 kg i perioden 1995/1996 til 19,7 euro pr. 100 kg i 1999/2000. På det seneste er verdensmarkedsprisen begyndt at stige igen, efter at Kina har opbrugt sine lagre. Det er efter ØSU's mening under alle omstændigheder ulogisk at straffe EU's bomuldsproducenter for en handelspolitik, som føres af tredjelande, ligesom det er ulogisk, at EU foreslår en strukturreform for at afhjælpe en situation, som skyldes konjunkturerne.

2.5.1. Ved at foreslå øget medansvar søger Kommissionen at vælte følgerne af den konjunkturbestemte og udefrakommende faktor over på bomuldsproducenterne, selv om udligningsstøtteordningen netop er indført for at beskytte producenterne mod konjunkturudsving. Når verdensmarkedet er blevet normaliseret, vil det øgede medansvar, som Kommissionen foreslår, fortsat virke begrænsende på bomuldsproducenternes indtægter.

2.6. ØSU bifalder Kommissionens intentioner om helt og holdent at udbetale støtten til de støtteberettigede.

2.7. Forslaget i artikel 13, stk. 3, om en forhøjelse af den anslåede produktion på 15 % bør efter ØSU's opfattelse fjernes. Der bør efter ØSU's mening udbetales et forskud på grundlag af den forventede produktionsmængde, og den endelige udbetaling til producenterne må ikke ske senere end slutningen af april.

2.8. ØSU mener, at en styrkelse af producentsammenslutningerne og institutionel støtte gennem fremme af en brancheorganisation for sektoren ligesom på andre områder af den fælles landbrugspolitik vil bidrage væsentligt til en løsning til denne sektors problemer.

Bruxelles, den 29. marts 2000.

Beatrice Rangoni Machiavelli

Formand for

Det Økonomiske og Sociale Udvalg

BILAG

til Det Økonomiske og Sociale Udvalgs udtalelse

Følgende ændringsforslag blev forkastet under forhandlingerne, men opnåede mindst en fjerdedel af de afgivne stemmer:

Punkt 1.4

Sidste punktum udgår:

"Ved fastsættelsen af støtteberettigede arealer bør foruden de andre kriterier også de pågældende producenters socioøkonomiske karakteristika tages med i betragtning."

Afstemningsresultat

For: 8, imod: 10, hverken for eller imod: 3.

Punkt 1.5.1

Udtrykket "økologisk" erstattes med "integreret".

Afstemningsresultat

For: 8, imod: 19, hverken for eller imod: 2.